Орална профилактика и силанти

В България и тази година за пореден път се провежда безплатна силанизация на първите постоянни дъвкателни зъби на децата от 6-9 години.

Какво представляват денталните силанти? 

Силантите са дентални материали, които се поставят върху дълбоките ямки и вдлъбнатини (фисури) на дъвкателните повърхности на постоянните зъби и образуват много тънък, гладък и твърд защитен слой.

Защо се поставят силанти?

Кариесът на дъвкателните повърхнини на постоянните зъби е най-чест в сравнение с кариеса, който се развива на другите зъбни повърхности.

Силантите предпазват тези дъвкателни повърхности от развитието на зъбен кариес, като образуват гладка и  твърда бариера между зъба и бактериите в зъбната плака, прилепнала здраво върху него. Освен това силантите спират развитието на вече появили се кариеси. Силантите са 100% ефективни и могат да редуцират кариесите до 70%. Масовото им прилагане започва през седемдесетте години на 20 век. Най- подходящият период за поставянето на силанти е до две години след пробива на постоянните зъби (около 6- 8 години).
Защо постоянните дъвкателни зъби се нуждаят от специална защита?

Постоянните молари и премолари имат на дъвкателните си повърности дълбоки ямки и вдлъбнатини(фисури). Първите постоянни зъби, които пробиват са първите кътници- шестите зъби. Те пробиват зад последните временни детски кътници. 
Постоянните зъби пробиват с по-ниска здравина (минерализация) на емайла си. В устата емайла „узрява”(матурира) и до две години след пробива достига своята максимална твърдост. Матурацията се извършва благодарение доставката на необходимите минерали от слюнката.

Фисурите на дъвкателните зъби са с най-различна анатомична форма и дълбочина и често са много тесни. Понякога емайла в тях „узрява” много по-бавно през тези две години. От друга страна е невъзможно натрупаната в тях зъбна плака (колонии от бактерии) да бъде премахната с четка и паста за зъби. Бактериите образуват киселини, които причиняват кариес. 

Зъбният кариес влияе върху възможността на децата да се концентрират и да учат, върху развитието на речта им, върху избора им на подходящи храни, които да облекчат страданието, върху ежедневните им дейности, върху самоуважението им.

Именно поради това, че пробиват първи и най-рано се излагат на агресивните фактори в устата, и поради анатомичните особености на шестите зъби най-рано развиват кариес. Ако той не се лекува навреме се развиват усложнения и накрая се стига до изваждането им!

Безплатното поставяне на силанти на първите постоянни молари в рамките на Националната програма за профилактика на оралните заболявания при деца спестява:

-страдания на детето, които се свързват с правенето на пломби;
-време и пари на родителите.
Важно е да се знае, че:

-редовно посещение при лекаря по дентална медицина;
-правилната устна хигиена два пъти дневно със зъбна паста и четка;
-дъвченето на дъвка без захар след хранене;
-използването на зъбни конци за почистването на междузъбното пространство;
-флуорната профилактика-само след консултация с лекаря по дентална медицина;
-правилният подбор на храни и напитки;
-поставянето на силант;

Притежава огромен потенциал да елиминира зъбния кариес при децата!
Тази година силанизацията продължава до 20 ноември!

Силанизацията е безплатна за децата от 6 до ненавършени 9 години и е извън  предвидените манипулации по НЗОК!

Предоставяме Ви актуален списък на лекарите по дентална медицина, които работят по Националната програма, с телефон , е-mail и адрес на практиката.

Повече информация можете да получите на  сайта www.oralnaprofilaktika.bg
Или на безплатен телефон за информация 0800 1 45 46


Във връзка с гореизложената информация Ви информираме, че Районна Колегия на Български зъболекарски съюз – Видин  организира провеждането на кръгла маса на 8 ноември (петък) 2013 година от 11 часа в СОУ „Цар Симеон Велики”- Видин – зала „Европа”.
Провеждането на кръгла маса има за цел да се популяризира Националната програма за профилактика на оралните заболявания при децата, подобряване на научните познания и здравната култура в областта на профилактиката на оралните заболявания както на децата, така и на родителите, учителите, медицинските специалисти, които работят в детските градини и училищата и отговорните за здравеопазването и образованието лица в нашата област.

За повече информация: 
Д-р Мариана Панова - Регионален координатор на област Видин

Тел. за връзка 0888 78 55 68

